128
Kovo maje irati yavaruga rai
1 Ransyerano Israel ukiny dai arono wanya usea no Yavaro Amisy no Yerusalem.
Kove ngkov irati vatano are nawirati wo AMISY asyanive mai,
muno ubeto irati Apa ananyao obo rai mai.
2 Winyamo indati nyisyisyo nya anakero ndaijare ama ine rai,
muno indati nanayanambe, wino kovo ngko dave obo rai.
3 Nya wanya mamo maisyare anggurije moto ama mane manui ramaisy,
indati mo arikainye wanui mavaki no nya yavaruga rai.
Nya arikainye nanawamo indati wanui, utantuna nya tewa* rakijani,
maisyare inyo saitun ama kamine manui ntubai rakijani ramaisy.
4 Maisyare omaisy tavon anya are pirati po AMISY asyaniv,
indati Po kove raugaje ai.
5 Syare AMISY no no Sion Po kove raugaje irati nai,
syare Po kovo ngko dave raugaje Yerusalem rai
indamu nyo raen arono ta wingkove so.
6 Syare indati nya tume nggwaravainy
indamu ntuna nyo nya arikainye, ajavi mansaen.
Syare kovo saumane ntami vatano Israel wansai.
* 128:3 tewa: Ayao Ibrani raijamo ama ine mare ‘‘meja.’’