81
Amisye Po Apa kawasae mansanayao indamu wo araniv
1 Masmur Asap po ratoe. Nto irati akari po vatano matayao ukiny maugavo ransyerane rai ai. Mamaisyo ransyeran ‘‘Gitit’’* rai.
2 Syare wangkinyo ransyeran kangkamane raijo Amisye Ai, Wepirati wama vambunine nsawa Ai.
Wansananibe wanggwain wamo Amisye aijaseo titive, Wepirati aneno Yakop beaje Ai.
3 Syare wangkinyo ransyerane raijo wansanamoto manakoe rai, muno wamo airape† ranepato rai,
muno wamo itari anakoe muno itari mamaun‡ raeyan dai indamu ama kine marinsawan dave.
4 Syare wamo tavuna§ ramawisy arono wama masyoto akokoe rai,
arono embae wanyine mpirak kai,
muno arono embae nsiso ntunai tavon.
5 Weye wemamo Amisye Po rapatimu to indamu vatano Israel utavondi rai,
omamo ananyao Amisy aneno Yakop beaje Ai Po rapatimu.
6 Amisye Po Apa ananyao umaso raugaje ntami irati vatano Israel* mai,
no arono Opamo be marovave vatano Mesir mai,
no arono we reamo ayao kaijinta reamantatukambe raije inta ranaun.
7 Amisye Po raura aje reansai pare: ‘‘Syo mangke nsawa wasaivame rai rapaya to,
muno Syo wasaneme rapaya irati anakero mangke rai to.
8 Arono wana irati nsosobe ama uga rai weapo rinawain, weamo Risyo weasapaya rai to.
No katitire kine ama uga rai Rino no we, syayao nande irati wasai,
Risyo wapa anave ratopan no mana ami Meriba.†
9 Inya, Sya kawasae weap, Syare Syo wasanayao ti wadaraniv!
Inya Israel, ribeker syare wapo rinaraniv!
10 Vemo wasambayambe irati anawayo akoe rui vayave inta ai nora, yara Ribui inai,‡
muno vemo weabeaje irati vatano marane awa anawayo kotare mai nora.
11 Risyirati AMISY, weapa Amisy wabeaje Ai Wepi Risy,
Risyirati Syo wasaugav uje irati munijo Mesir raora.
Arono rui weamaror, weamo Syo anaisye raunande ti weapo raisya wea man dave.
12 Weramu Sya kawasae wonae wo Sya ayao ranauni,
muno kawasae Israel wonae ubeta irati Rinaiji.
13 Maisyare omaiti, inaneme mpaya indamu una manuga matu rautan,
muno utavondi taune awa bekere rai kai.
14 Syare ranivara Sya kawasae wo rinaraniv,
ranivara Israel utavondi Sya unanuije rai, wea umbaya!
15 Arono naije kobeamo, indati Syo awa marova mataruran kobe,
muno rinanemo vambunine mo awa marova mapinde.
16 Vatano manuga mamuno Rinai nanawamo indati ujaniv ti ututar no Rinamun,
muno awa mangke mamo indati ntoa nuge nuganui.
17 Weramu Sya kawasae weap, Syo anaisyo ngkov dave raunande wasai,
muno Syo weasaveti waman irati anyaune ama mana manavan dave rai.’’
* 81:1 Ayao ‘‘Gitit’’ ama ine raene ramu. Kuruno Ayao Amisy inta wo ratantona ware ama ine mare ransyerano munijo Gat, weramu kuruno kaijinta ware omamo ransyerano vatano Israel ukiny dai arono wo anggur ama mane rakugan no mampiriare rai, weye ayao Gat ama ine mare ‘‘mampiriaro anggur.’’ † 81:3 airape ranigwano ‘‘rebana’’ rai. Rebana ranepat maisyare airape ranepat wemaisy. ‡ 81:3 itari anakoe muno itari mamaun ranigwano ‘‘gambus’’ muno ‘‘kecapi’’ yai. § 81:4 tavuna ranigwano sangkakala Israel wo rave rai, omamo kambino anya apa korodowai. * 81:6 Israel: ayao Ibrani mo ‘‘Yusup’’ ratoe, ama ine mare vatano Israel. † 81:8 Kel. 17:1-7 muno Bil. 20:1-13 ‡ 81:10 Kel. 20:3