21
Akari titi apa ransyeran kangkaman weye po anasineko marova rai
1 Ransyeran Masmur Daud po ratoe. Nto irati akari po vatano matayao ukiny maugavo ransyerane rai ai.
2 AMISY, Nya vambunine mirati mbewaramo akari titi ananibe;
opamo anayanambe rave, weye Amisye Winyo anasineko raunande ai!
3 Apa bekere mamo Nyo raunande ti mamaisyo ai,
muno apa ana danajo mamo Nyo rawatambe ramu.
4 Weye Winyo aovambe irati Nya kove rai ti manakoe ai,
muno Winyo kakion* emasi kakui raugasya akari rai.
5 Po kove ranajo Winai ra Nyo raude ai indamu opamo jayaisy tutir,
muno Nyo apa tume raveti nggwaravainy merere nto tutir.
6 Apa tame ntiti weye Amisy Winyo anasineko raunande ai no marova rai,
Winyi Nyo aijaseo titive muno Nyo aveti apa tame manakoe.
7 Tugae, Nyo kovo manakoe raugaje ai ti merere nto tutir,
opamo ananibe muno anayanambe weye Amisye wintuna autan.
8 Weye akari titije umaso anaveano AMISY obo amen,
muno Amisy Titi Rave Apa muinyo no tawane mo akom weti tindimu tutir.†
9 ‡Indati apa marova inta nin da to jewen,
muno po vatano manuga mamuno ai mawatan ti po maijar.
10 Arono apa marova maugav ude no amun,
indati po mansamero tanamo mbadurure rai.
Indati AMISY Apa pari mamoane mo maubaisy,
muno taname mo mansanen ti mangkur bintabo ti mewen.
11 Awa arikainye, ajavije nawamo indati akari titi po maotar ti makanive no mine vone so,
awa susyo wo mampame umaso nawamo makanive tenambe.
12 Ranivara apa marova manatantonave kakai raijo ai,
weramu awa ana wo ratantona ti mamuno ai somamo mamaisye jewen bayave.
13 Weye po ato veano maivuiny,
weti usakinav muno unanajibe.
14 Reama AMISY, reamare mbeseo ra Nyo Nya vambunine raroron!
Reamare reangkinyo ransyerane rai, reamo Nya vambunine rangkakivambe!
* 21:4 kakion: Ayao Ibrani ama ine mare ‘‘mahkota.’’ † 21:8 tindimu tutir: ayao so ama ine mare akari titi so apinde jewen, yara be akarive tutir. ‡ 21:9 Ayao Ibrani anemo 9-10a muno 11-13 mbar kobe jewen, weti kuruno Ayao Amisy inta wo ratantona ware aneme so mo akari titi aura, yara kuruno kaijinta wo ratantona ware mo Amisye aura.