120
Amisye anajo indamu Po inapaya irati vatano aarurijate mansai
1 Ransyerano Israel ukiny dai arono wanya usea no Yavaro Amisy no Yerusalem.
Syo AMISY awain arono rino irati ana nsosobe ama uga rai,
muno Po sya ana danajo raveti mamaisy.
2 Sya AMISY, syare Nyo inapaya irati vatano wo aarurijate raker,
muno wo anapamponae ratore mai.
3 Inya, vatano wasaunane mansake weap, animaisye mi indati Amisye Po raugaje ratutumbe tavono wasai?
Muno mangke mbetai ruimaisye mirati indati Po raugaje wasai?
4 Wepi Po naite maveti wo ato nsasiu veano wasaivuiny,
muno nuja ama nene nsundive rave* veano wasamer.
5 Wakoe, kakaije nde rinai weye rino vatano wanave Amisye Ai jewene matavon,
maisyare vatano mamun Mesek muno Kedar awa yasyine wemaisy.
6 Ntoa nugoenta rave to,
rino irati vatano wonae kovo saumane rai umaso matavon.
7 Risyamo ibekero kovo saumane rai, weramu ranivara syayao dai,
weamo onawamo ubekero ivuinye obo rai.
* 120:4 nuja ama nene nsundive rave: Ayao Ibrani maisyare so: ‘‘nuja arar ama nene nsundive.’’ Nuja arar somamo inyo matu maisyare maraande ramaisy.