110
Amisye Po kove raugaje akarijo titi Israel ai
1 Masmur Daud po ratoe.
AMISY Po raura nanto sya Akarijo Titi ai pare:
‘‘Nyaje ntuna no inanem ngkove rai java
Syo nya marova maveaje utantuna no najo ate rai
indamu wimbe akarive mai.’’*
2 Nai munijo Sion, AMISY Po nya vambunino mbe akarive raneka ti nyo munijo kai raijanande tenambe,
syare wimbe akarive irati nya marova mai tenambe!
3 Masyoto arono winde irati nya vambunino mbe akarive rautan,
no unato ndandinit,
weamo nya kawasae nawamo umayar ti ubesea ude.
Maisyare aakop arono awatan ngkove wemaisy,
winde irati nya vambunino kamurame rautan.†
4 AMISY purairive to, muno Apa urairi mamo Po ranigwane ramu, yara teto rai tawan,
pare: ‘‘Winyirati nawaino syene raija ntoa nuge nuganui, maisyare Melkisedek‡ amaisy.’’§
5 AMISY Opirati te no nanem ngkove rai,
arono masyoto Apa parijo mangke nde, weamo Po akarijo titi makupi vintabo.
6 Po mangke raude susye kotaro wanave Ai jewene mai,
weti ugwenen muno awa koke mamo randaraive ti ntuna,
muno vatano akokoe mine so nawamo Po makupi vintabo.
7 Yara akarijo titi pamo po mana ramanam no mana njam no unanuije tuga rai,
weti bambunin akato muno po anasineko.
* 110:1 Mat. 22:44; Mrk. 12:36; Luk. 20:42-43; Arakov. 2:34-35; Ibr. 1:13 † 110:3 Aneme somamo ayao Ibrani ama ayao muno ama ine mbare ramu. ‡ 110:4 Kej. 14:17-20 § 110:4 Ibr. 5:6, 6:20, 7:17,21