47
Amisy Akari Titi mine tename so
1 Masmur vatano susyo Kora wo ratoe. Nto irati akari po vatano matayao ukiny maugavo ransyerane rai ai.
2 Inya, vatan tenambe weap, wasaneme rapoam, wasananibe!
Wapo Amisye aovambe, wasanamote raijasea manakoeve!
3 Weye AMISY Titi Rave, Opamo anaaniv,
Akari Titi panakoeve mine so rai tenambe.
4 Wepirati Po susye kotaro ntuna no wama munijo Israel so rakijani mapinde.
Po vambunine raunande wansai ti
wama marova utataaje no wansanem ate rai.
5 Wepi Po wama kopa no tawan ratayao wansai,
weye muinyo Yakop apa susye* wansai,
kopa wansanuga manakoeve rai.
6 Amisye seo tuna Apa kursijo titi rai to,
ti vatane mananibe ugwain Amisye aijaseo titive.†
AMISY seo to ti tavuna ama kine veano aovambe.
7 Wakiny, wakiny, Amisy ararin,
Wakiny, wakiny, wama Akari Titi ararin!
8 Weye Amisy Wepirati Akari Titi mine tename so pije.
Wakiny, wakiny ransyeran ama kine ngko dave rai.
9 Amisye tuna no Apa kursijo titi ndandinite rai,
be akarive vatano susyo mine so mansai.
10 Akarijo titi susyo mine so wangkuire, Amisye Apa kawasae matavon,
no Amisyo napirati Abraham panave Aije Amune rai.
Weye Amisye Opamo titi rave,
Opirati Akari Titi be akarive akari titi mine so mansai tenambe.
* 47:5 Ayao Ibrani maisyare so: ‘‘Yakop apa susye,’’ ama ine mare kawasae Israel. † 47:6 Arono rui vatano Israel wo Kasyamo Urairi Amisye rauga siso no Yavaro Amisye rai, onawamo mananibe weye omamo raurata irati Amisye seo tuna no Apa kursijo titi rai.