34
Kove raura AMISY Ai Apa kove rai
1 Masmur Daud po ratoe, arono be ponaibe maisyare vatano anaivi wemaisy no Abimelek amun, weti Abimelek po awatan ti pusyo.*
2 †Syare rikangkamambe AMISY Ai masyote anteter,
rikangkamambe Aije mamo mpaya inawa rai intai ramu.
3 Syo AMISY ararimbe weye apa ana dave mbewar,
koveamo vatano matawanto wo ranaun muno manayanambe.
4 Syare wade, wantenambe wamo AMISY aijaseo titive,
wade tenambe wamo Apa tame raijaseo titive.
5 Syo AMISY anajo, muno Po sya ana danajo raveti mamaisy,
muno Po inapaya irati anakotaro idasyanive so rai.
6 Vatano usaroro AMISY obo Ai nawamo indati manayanambe,
muno usamane akatoe ramu.
7 Risyamo vatano inatawanto, arono syanonae AMISY Po rinaraniv,
ti Po inapaya irati ana nsosobe inaije rai tenambe.
8 Vatano wo AMISY asyanive nawamo Apa naite wo mansayan kijani, wo mansayaranande,
indamu po mapaya irati kakai rai.
9 Wade ra wapo ranaun muno wapo raen tavon: AMISY Opamo kov dave!
Kove ngkov irati vatano mansamamavube Aije mai!
10 Inya, vatano wasatayao terave AMISY Ai weap, syare wapo asyaniv,
weye vatano wo asyanive nawamo indati una irati ana jajewembe rai ramu.
11 Make sivuinye‡ pamo maror weye apa anaisye meweno ai,
yara vatano ubekero AMISY Ai nawamo indati anakotaro kove meweno mai jewen.
12 Inya, arikainye weap, wapo inaranide,
risyo wasanyao indamu wapo AMISY asyaniv.
13 §Are nyirati mbeker nya tume nggwaravainy arono ntuna no mine so,
muno mbeker nyo ama kove raen,
14 weamo syare nyo taune nawa rayaranande indamu vemo nyo ana ngkakai inta raura inya,
muno nyo aarurijate inta raker inya.
15 Syare nakirive ana ngkakai rai, yara nyo ana ngkove obo rave tutir,
muno mbekero panyoambe indamu nanuga nsaumano vatan tenambe mansai.
16 AMISY ami ntetero vatano ubeta Aije mai,
Po mansayaranande muno Po awa sambaya wo awaine raraniv.
17 Yara vatano awa ana udave ngkakainoanive nawamo, AMISY be marovave mai,
ranivara ugwenen to, weamo Po awa tame raupaisy ti vatano mine so inta mansaemen akato mai ramu.
18 Ranivara vatano ubeta AMISY Ai wo awain, weamo Po maraniv,
muno Po mapaya irati ana nsosobe maije rai tenambe.
19 AMISY pararai irati vatano manuga mpatimu mai,
muno vatano siurije mo mansakupi nawamo Po mapaya rai.
20 Vatano ubeto AMISY Ai nawamo, indati unanta irati siuri manui rai tavon,
weramu awa siuri wem AMISY Po rapaya tenambe mai.
21 Wepi Po mansayaranande vintabo.
Tugae! Awa pae mamo inta daute ramu.*
22 Vatano mamune nao ugweneno taune awa ana udave ti ngkakai rai,
muno are nawirati manuga mamuno vatano kove mai indati mangke makare mai.
23 AMISY Po Apa vatano wanapatambe Ai mapaya kakaije rai,
muno vatano mansamamavube AMISY Ai nao, Po mangke raugaje mai jewen.
* 34:1 1Sam. 21:10-22:1, weramu mo akari titi apa tame rawainamo ‘‘Akis,’’ yara Pemasmur po apa tame rawainamo ‘‘Abimelek.’’ † 34:2 Masmur somamo ransyerano Ibrani akrostik inta mije, weye ntavondi urupijo Ibrani ama ntetebeaje rai. Weramu ayao Yawa ntavondi urupije so rai jewen. ‡ 34:11 make sivuinye ranigwano ‘‘singa’’ rai. § 34:13 Anemo 13-17a ama ayao ratoe akato no 1Petrus 3:10-12. * 34:21 Yoh. 19:36