48
Sion omamo Amisy Apa muni mije
1 Ransyeran. Masmur vatano susyo Kora wo ratoe.*
2 AMISY Wepi panakoeve rave, weti mamaisyo aura titive
no wama Amisy Apa munijo ntuna no unato ndandinit rai.†
3 Unate ratuije ranyanyutamo ngkov dave,
munije ratuije mo vatano mine tename so manuga raveti ranayanambe.
Unato Sion‡ no no Yerusalem ama ranijo wanansai,
omamo AMISY Akarijo Titi panakoeve Apa norije.
4 Amisye Opamo maisyare no no yano orame ama soero ramane rai,
indamu Po Yerusalem raman.
5 Waperata akari titi ude awa naite mautan,
wanugan ware maroyaro mansai.
6 Weramu arono werananta wo Sion ama vambunine raen upaparo mai,
naije ujaniv bintabo ti unanajibe tatugadi.
7 Wenawamo ujaniv muno ututar no ratuije,
wenawamo kikuaji yorame rai maisyare wanya njanjorami arikainye ai wemaisy.
8 AMISY Po marova mandamisy maisyare Po ovaro repe augaje ti po nyoman akokoe Tarsis§ randujai wemaisy.
9 Maisyare muno wandanaumbe no wusyinoe, soamo wandaeno wansami rai to,
nai Yerusalem, AMISY Wepi Akari Titi naito munijo ntiti* Apa munije.
No wama Amisy Apa muni so,
Po raugasya nteto tindimuve muno Po rayaranande ntoa nuge nuganui.
10 Reama Amisy, reansaemeno Nya muinyo no tawano reansai rai,
arono reande mbeaje nai no Nya Yavare ama uga.
11 Amisy Nya tame mamo vatane wo ranaun no mine tename so,
muno wo nararimbe tenambe.
Winyamo Akarijo Titi mbambunin dave,†
patimu Nyo raugaje mamo mamaisyo Nya moyare rai.
12 Syare kawasae Sion mananibe,
syare arikainyo wanya Israel ugwain manayanambe,
weye AMISY Nya ana ndapatimu mamaisy irati Nya ananyao rai.
13 Kawasae Israel weap, syare wasarirae Sion rakiani,
wapo ama soere rator,
14 wapo ama yano orame ranyanyuto mavabe.
Wapanya wapo ama soero ramane rayasiro mavabe,
indamu wapo rariri akato irati wapa susyo miridi nto mai,
15 wapare: ‘‘Tugae rave Opirati Amisye pije,
wama Amisy, wambeaje Aija ntoa nuge nuganui,
Wepirati Po wansaugav tutira ntoa pitawar.’’
* 48:1 Vatano susyo Kora so nanawamo vatano ukinyo ransyerane rai no Yavaro Amisy. † 48:2 Unate so ndandinit weye omamo unato terave AMISY tuna rai. ‡ 48:3 Sion omamo Yerusalem ama tamo wusyine mije. § 48:8 Kuruno Ayao Amisy wo ratantona ware munijo Tarsis mamaisyo munijo Spanyol rai. * 48:9 Ayao Ibrani mare Yahweh Sabaot, ama ine mare ‘‘AMISY Wepi Akari Titi naito munijo ntiti.’’ † 48:11 mbambunin dave: ayao Ibrani maisyare so: ‘‘anem ngkove,’’ ama ine mare Amisye Apa vambuninem.