122
Kovo saumane ranajo Yerusalem rai
1 Daud apa ransyerano Israel ukiny dai arono wanya usea no Yavaro Amisy no Yerusalem.
Rinanayanambe rave arono sya arakove wo rinawain ware:
‘‘Nde wanta no Yavaro AMISY.’’
2 Soamo reande wansayae to
no unsanda akoe sisa no munijo Yerusalem.
3 Yerusalem rauseo ntet to,
omamo munijo vatane wo ranari ti ngkov dave muno ntindimu.
4 Nai munije so, susyo Israel wangkuire,
onawamo AMISY taune Apa kawasae nanawije,
indamu wo AMISY Apa tame rawain, wo kove raura seo Ai,
mamaisyo Apa ananyao Po raugaje* Israel maije rai.
5 No Yerusalem so, akari titi utantuna no awa kursijo titi rai indamu wo mangke rapatimu,
akari umaso nanawamo una no tanoano susyo Daud.
6 Syare wapo AMISY anajo indamu Po kovo saumane raugaje ntami Yerusalem rai:
‘‘Syare vatano manuga nto munijo Yerusalem raije nao awa ura irati kovo saumane rai.
7 Syare kovo saumane ntami no Yerusalem nya yano orame ama uga rai,
muno nya soero ramane rai indamu nya vatano wo ramane utantuna mariraave vayave.’’
8 Rinaemen irati sya yavaruga muno sya arakovo Israel mai, weti syo raura syare:
‘‘Kovo saumane ntami no Yerusalem nya uga rai tutir!’’
9 Inanuga nto Yavaro AMISY, wama Amisye Apa yavare rai,
weti risyo anajo indamu Po kove raugaje Yerusalem nai.
* 122:4 Amisye Po ananyao raugaje Apa kawasae Israel mansai pare ude ubeaje Ai no Yerusalem tume intabo susye mandeij. Ul. 16:16-17.