67
Ransyeran kove raura seo Amisye Aijo Apa kove rai
1 Ransyeran Masmur. Nto irati akari po vatano matayao ukiny maugavo ransyerane rai ai. Ukinyo rai, wo itari* raeyan dai.
2 Reamare Amisye winaemeno reansai muno Nyo kove raugaje reansai,
reamare Nya kove mbaro reansai.
3 Wirati vatano mine tename so wo Nya mbekere raen,
muno susye kotar tenambe wo raen, Winyirati Nyo mapaya kakai rai.
4 Amisy, reamare susye kotare wo kove raura seo Winai,
reamare susye tenambe wo kove raura seo Winai.
5 Reamare vatan tenambe mine so manayanambe muno ukiny mananibe.
Weye Winyi mbe akarive susye kotare mai tenambe mamaisyo Nya moyare rai,
muno Nyo vatan tenambe mine so maugavo mavabe.
6 Amisy, reamare susye kotare wo kove raura seo Winai,
reamare susye tenambe wo kove raura seo Winai.
7 Kopa so mo ama anare ntuna raije ama ine rauguje to,
Amisy, Opirati wama Amisy, Po kove raugaje wansai to.
8 Amisye Po kove raugaje wansai to;
koveamo susyo ntuna no mine tename so ubeaje Ai.
* 67:1 itari ranigwano ‘‘kecapi’’ rai.