142
Amisye anajo indamu no naora
1 Daud apa ransyerano ananyao arono no no tinda ama uga, umba po Amisye anajo.*
2 Inanamote raijaseo akoeve syo AMISY awain,
syo AMISY anajo indamu aemeno rinai.
3 Sya anakotaro syanonae rai mamo syo rave uje no Amisye Winamun,
anakotaro nsosobe rinai mamo syo raura vintabo no Winamun.
4 Arono sya vambunine kavintare mewen kobe,
Winyamo Nyo sya unanuijo rito syakasiso rai raen to.
Unanui syanya raito som, sya marova wo aviri ratugar maninimbe ti mo inaman.
5 Syeravo inakiri, indati arepi de teto inakiri rai?
Jewen bayave, inta po marimbe rinai ramu.
Syansanan daowane meweno rinai to,
vatane inta po inatantona akato ramu.
6 Sya AMISY, risyo winawain,
Wibuiny irati rigaugambe Nai,
Wibuiny irati ribekero Nai arono ta rikov no mine so.
7 Syare Nyo rinanyanyuto mavabe sya ana dawain ore rai,
weye risyamo siuri rave,
syare Nyo rinapaya irati sya marova mai
weye onawamo awa vambunine mo inakivan.
8 Syare Nyo rinapaya irati ana nsosobe† mo inakikipi rai,
indamu syo Nya tame raijaseo titive.
Vatano ubeto irati Winai nawamo indati ude wanunugambe inakijani wenawe reamo nararimbe,
weye wimbekobe irati rinai mamo manakoe.
* 142:1 1Sam. 22:1-2 † 142:8 ana nsosobe: Ayao Ibrani maisyare so: ‘‘inapaya no makova rai.’’ Ama ine mare: ‘‘inapaya ana nsosobe mo inakikipi rai.’’