124
AMISY ararimbe weye Po wansapaya wama marova mai
1 Daud apa ransyerano Israel ukiny dai arono wanya usea no Yavar Amisy no Yerusalem.
Ranivara AMISY be marimbe wansai jewen datire?
Inya, vatano Israel, koveamo wapo raura taiso maisy:
2 Ranivara AMISY be marimbe wansai jewen datire?
Arono vatane usea ti umarovave wansai,
3 weamo wo wansaubaisy ti wene mo wansaunto jayaibe,
weye manuga mamune ntatupami wansai.
4 Weti wo wansao bintabo, maisyare manayame inta mo wansaugaveta wemaisy,
muno maisyare manayame nsepadi wansai wemaisy,
5 muno maisyare manayamo mpanyoane ama vambunine mo wansakupita wemaisy.
6 AMISY ararimbe, weye Opamo Po wansaunanto wama marova mai jewen,
onawamo maisyare make sivuiny ware wo wansarisyi wemaisy.
7 Yara wampapaya mai to,
maisyare insanije upaya irati pamuno nsawa maije rai.
Pamuno wem mpatimu ti wampapaya rai to.
8 AMISY Wepirati Po naume muno mine so ranari,
Opirati Po wansapaya irati kakai rai.