52
Amisye Po mangke raugaje irati vatano aarurijate mai
1 Daud apa ransyerano ananyao, nto irati akari po vatano matayao ukiny maugavo ransyerane rai ai. 2 Arono Doeg, vatano Edom, de po raura nanto Saul ai pare Daud to nanto no Abimelek apa yavar to.* Daud po apa marova maura seo Amisye Ai no taiso:
3 Inya, vatano mbambunine winy,
veanimaibe masyote tename opamo winararino nya ana ndaveti mamune rai,
namirati nyo rave nanto irati vatano Amisye muinyo† maije mai?
4 Winyamo naunane maisyare vansyerere we,
weti nyo aarurijate rator tutir,
muno nyo mamune ratantona vatano kaije mai.
5 Winyamo mbekero ana ngkakai rai mo nya mbekero ana ngkove rai rakivan,
muno winyamo mbekero aarurijate rai mo nya mbekero ayao tugae rai rakivan.
6 Inya, vatano naunane mansake winy,
wimbekero ayao rator ti mo vatane manuga raveti njorame obo rai.
7 Weramu indati Amisye Po nya vambunine muno nya tamo ntiti raupaeta ti rakanive ntoa nuge nuganui.
Po nantaun muno Po nakarimu uje no nya yavare ama uga rai,
umba Po naubaisy ti Po nakuvu asyo wene rai.
8 Weti vatano ubeta Amisy Ai wo ranyanyut unantoive rai rave,
muno wanaikebe vatano mamune so ai.
9 Wo raura ware: ‘‘Inya, wapo vatane so aen!
Ponae saroro Amisye Aiji.
Yara anaveano apa ananugo manui obo ramen,
muno saroro apa vambunino po rave vatane mandamisye rai.’’
10 Weramu risyamo maisyare inyo saitun njayaibe ntubai no Yavaro Amisye rai,
weti risyamo rino kovo ngko dave obo rai.
Syanave Amisy Apa muinyo no tawane raija ntoa nuge nuganui.
11 Risyo kove raura seo Amisye Winai tutir ntoa nuge nuganui,
weye anakotaro ngkove mamo Nyo raveti mamaisyo rinai to.
Winyamo ngkov dave, weti syo Nya tame raura tutir
no Nya kawasae nanawirati matawandi utavondi Nai mansamun.
* 52:2 Ayao mo Doeg aura raen no 1Sam. 21:7, 22:9-19. † 52:3 Ayao Ibrani hesed ama ine mare: ‘‘Amisye Apa muinyo Po raurairive no tawano Apa kawasae mai indati Po raveti mamaisy.’’