137
Ransyerano weotor Israel maemembe akare Sion rai
1 Nai mana akokoeyo njam anyi no munijo Babel ama tuga,
wantantuna wamoyov wansaemembe akato Sion rai.
2 Nai mana tuga umaso,
wamo wama itari* ravesea nsaawa† inyo gandarusa rai.
3 Weye vatano wo wansaijaro arove wo wansantitidi
wangkinyo ransyerane raijo mansai.
Vatano wo wansatawanto umaso wo wansantitidi
indamu wangkinyo ransyerano marinsawane rai, muno wo wansakekebe ware:
‘‘Wakinyo ransyerano wakiny dai we no Sion inta raijo reansai!’’
4 Abo! Ransyerano wangkiny daive AMISY Ai mamo,
no munijo marane so, mamaisyo wangkiny dai ramu!
5 Inya, Yerusalem, ranivara inaemen akato winai jewen,
weamo inanem ngkove so maindi kai,
ti mo itari raeyan akato kakai!
6 Ranivara inanimari Yerusalem winai,
muno rinanayanambe manakoe winai akato rave jewen,
weamo inaunane so ntumainy kai indamu rikiny akatoe jewen.
7 Sya AMISY, syare naemeno vatano Edom awa ana udave rai, muno Nyo mangke rasakinavo mai.
Onawamo arono naito Babel wo Yerusalem randujai we,
wo raura ware: ‘‘Randamisyi! Randamisyi rave ramu masyo ruke rai rave!’’
8 Inya, munijo Babel, winyamo indati naupaeta ti nakanive!
Weye nyo reansave tatugadi,
weti syare kove ngkov irati vatano indati po mangke rasakinavo winai ai.
9 Kove ngkov irati vatano po Babel nya arikainyo tuvane marigwainye ai,
muno po maugaje mavari no orame rai ai.‡
* 137:2 itari ranigwano ‘‘kecapi’’ rai. † 137:2 itari ravesea nsaawa: ama ine mare vatano Israel wonae wo awa itari so raeyambe akato no munijo aroo ratuije, weye mansaemen akare awa munijo Sion rai. ‡ 137:9 Wusyinoe, arono naite wo awa marova mapinde, weamo wo marova awa arikainye maugaje mavari no orame rai. 2Raj. 8:12; Yes. 13:16; Nahum 3:10