68
Vovambe Amisye Apa anasineko rai
1 Masmur Daud po ratoe. Nto irati akari po vatano matayao ukiny maugavo ransyerane rai ai.
2 Syare Amisye seo augananave inda Po Apa marova mangkat,
muno vatano manuga mamuno Ai nanawamo unanajibe tatugadi aora.
3 Amisye Po mawatan ti uta, maisyare kijao ovare po ramawita ti rakanive,
maisyare inunijo* taname mo ranen ti ninimi.
Maisyare omaisy tavon vatano wonae Amisye Ai nanawamo
indati muenen ti makanive ta no Amisye Amun.
4 Weramu syare vatano ubeta Amisye Ai nawamo indati mananibe,
muno manayanambe, ugwain mananibe no Amisye Amun.
5 Wakinyo ransyerane raijo Amisy Ai, wapo Apa tame rararimbe!
Wapo unanui ratayao Ai, Wepirati Po kamure rave nyomambe no naume warae ti seo rai.
Apa tame mirati AMISY; wasananibe no Amun!
6 Opamo be ajaeve irati arikainyo wawate mai,
muno be marimbe wanya kavini mansai,
wepirati Amisy no no Apa Yavaro ndandinit rai.
7 Po vatano apa arakove meweno ai augav ti no irati yavaruga inta matavon.
Muno Po vatano maijaro arove mapaya aroo rai, weti ukiny mananibe.
Yara vatano wonae ubeta Amisye Ai wenawamo
una kopa ngkanembe mana mewen dai rai.†
8 Sya Amisy, arono Nyo Nya kawasae maugav ti wuje Mesir raora,
Nyo maugav ti wanya no anoko ngkanembe raita.
9 Arono naije mungki nande munije ntutar,
muno maru pape no no naume warae ti ntemaje,
weye Amisye Winde nanasine raroron no unato Sinai,‡
Winyirati Amisy, vatano Israel ubeaje Nai.
10 Sya Amisy, Winyo maru pape raugaje ntapekambe,
mo kove raugavo Nya kopa ngkanembe rai.
11 Nya kawasae una tawano rai no ratuije;
sya Amisy, Winyirati Nyo vatano awa ana jajewembe mai mansayaranande,
weye Nya kove manakoeyo mai.
12 Amisye Po Apa ayao raura,
weti vatano wanuije wo ravov, ware:
13 Akari titi nanawe awa naite nao unanajibe.
Muno wanya nanawirati una yavare rai wo ananugo raugav no marova rai ratodi mai tavon.
14 Muno vatano utavondi marova rai jewen weye una ti wo domba mayaranande nao tavon,
awa ura irati ana ratotov ti ranari insani punambe muno perakije veano apa pepake ranari,
muno ananemane mamo emasije veano ranari ti ngkenav dave rai tavon.
15 Arono Amisy, Wepi Bambunin dave, Po akari titi umawe mangkat,
omamo maisyare salju§ maje unato Salmona rai.
16 Tugae unato muni Basan, nya papukame ngkov dave,
muno nya papukame manui rave.
17 Weti unato Basan nya papukame manui rave nai winy,
mbetai ruimaisy irati mparijo unato Sion Amisy Po ratayao terave amarom indamu tuna rai we rai?
Omirati unato indati Amisye pare tuna rai ntoa nuge nuganui!
18 Amisye Apa kereta marova mamo mo ribuge tename rakivan,
muno ama manuije mamo ratore kakai;
Amisy no no Sinai ti de to, de siso no Apa Yavaro ndandinit rai.
19 Sya AMISY, arono winseo no Nya ntuna ri ntiti* rai,
Nyo vatano maijaro arove wanui rave maugav;
Onawamo Nyo mataopon no marova rai ti wo romane raugaje Nai.
Muno vatano wonae ubeta Nai nao wo romane raugaje Nai tavon kobe.
AMISY Winyi sya Amisy, Winyi ntuna tawan no we.
20 Akoe ararimbe!
Opirati Amisy Wepi Po wama ana nsosobe wansai ranawano masyote yanteter;
muno Wepi Po wansapaya kakai rai.
21 Wama Amisy Wepirati Amisyo Po wansapaya irati wama marova mai pije.
Opirati AMISY, Wepi Akoe Po wama marova mapinde weti wo wansaove jewen.
22 Tugae rave, indati Amisye Po Apa marova makari rakupi,
Po makari pae rakupi, weye ayao kakai ntapekano mai.
23 Akoe Po raura pare: ‘‘Inya Sya kawasae,
indati Syo wapa marova awa pae ntuna no mayan ate raugav akasen,
muno nai unato Basan Syo wapa marova awa koke raugav akare tavon,
24 indamu wasea wapananave awa mavu rai,
muno wapa make wo awa mavu ranenev anyija manobone mbinanebe rai.’’
25 Sya Amisy, vatane mami ntami Nya vovambe anasine ugav rai,
omamo sya Amisy muno sya Akari Titi Nya vovano nyakaseo no Nya tuna ri ndandinit rai mije.
26 Nai vovambe umaso vatano ukinyo ransyerane rai wanya no uisy,
muno wanya kokovainyo wo airape† ranepate una no yasyin
umba vatano wo itari‡ raeyane udijat no makiri.
27 Ukiny ware: ‘‘Amisye Apa kawasae weap, wapo ararimbe no wapa anugane rai!
Inya, weapirati Yakop apa ajavi weap, wapo AMISY ararimbe!’’
28 Susyo Benyamin nanawirati susyo mamaun dave wanya no wuisy,
muno vatano ube akarive no susyo Yehuda wanugan wanya no yasyin,
umba susyo Sebulon muno susyo Naptali aya vatano ube akarive udijat dave no makiri.
29 Sya Amisy, reamare Nya vambunine rauguje,
sya Amisy, Nya vambunine raroron,
Nyo rave akato maisyare arono wusyin Nyo rarorombe reansai to wemaisy.
30 Akari titi wo awa romane raugavere Nai,
indamu ude ubeaje Nai no Nya Yavar, no Yerusalem.
31 Sya AMISY, syare winsoowato Mesir mai weye awa vambunine rangkakeraive.
Wenawamo maisyare sapi sivuinyo ukaokaibe no kuwae uga,
muno maisyare sapi anya usivuiny dave ti awa tuvane ujaniv.
Weti syare Winyo awa vambunine rapinde muno Nyo mataopon,
indamu wo awa romano peraki raugavere ubeaje Nai.
Tugae Amisy, indati Nyo susyo ubekero usisa marova raije mampusyek.
32 Weti vatano akokoe Mesir wo ananugo ama mangke nseo raugavere Amisye Ai,
maisyare omai tavon vatano akokoe Sudan§ wavave ude maneme reanande
indamu mbe rarorombe wenawamo manuga mpayaje Ai tavon.
33 Inya, susyo mine tename weap, wakiny wapo Amisye ararimbe,
wakinyo ransyerano kangkamane rai wapo Akoe ararimbe.
34 Weye Wepi seo Apa nyomane rai ti toe de no naumo no pitawabe warae.
Wadaniv Amisye payao, anamote ransyean maisyare katitire we, weti wadasyaniv.
35 Susyo mine weap, syare wasakari ranseyai, wapo Amisye Apa vambunine ravovo,
weye Wepirati be Akari anakoeve Israel mansai,
muno wapo Apa vambunine we raen no naume rai.
36 Amisy, Winyamo anaaniv arono nyuje no Nya ntuna ri ndandinit rai;
Amisy Israel Wepi Apa vambunino manakoe raunande Apa kawasae mansai.
Amisye ararimbe!
* 68:3 inuni: No ayao Ibrani raijamo mo ‘‘lilin’’ ratoe. † 68:7 kopa ngkanembe mana mewen dai rai ama ntunato rai mare vatano anakotare maweso mai jewen muno una irati ana sosobe ama uga rai. ‡ 68:9 Kel. 19:16-25 § 68:15 salju: omamo ama nanayao mo esije ramaisy weramu nsaon maisyare kapum ti mo nuge ratatuv. * 68:19 ntuna ri ntiti: ayao so ama ine mare unato Sion. Aneme so ratoe akato no Epesus 4:8. † 68:26 airape ranigwano ‘‘rebana’’ rai. ‡ 68:26 itari ranigwano ‘‘kecapi’’ rai. § 68:32 Sudan raura tavonamo ‘‘Etiopia,’’ omamo ntami no Mesir ama ranijo wanampui.