Ayao Kovo Amisy
MATIUS
1
Yesus Kristus apa anene awa susye
(Lukas 3:23-38)
1 Yesus Kristus, opirati Daud muno Abraham aya ajavip, avaki no susye so rai:
2 Abraham po Isak avaki,
Isak po Yakob avaki,
Yakob po Yehuda muno apa arakove mavaki,
3 Yehuda po Peres muno Zera yavaki
(aya akoya mi Tamar),
Peres po Hezron avaki,
Hezron po Ram avaki,
4 Ram po Aminadab avaki,
Aminadab po Nahason avaki,
Nahason po Salmon avaki,
5 Salmon po Boas avaki
(apa akoya mi Rahap),
Boas po Obed avaki
(apa akoya mi Rut),
Obed po Isai avaki,
6 Isai po Akarijo Titi Daud avaki.
Daud po Salomo avaki
(apa akoya mi Uria apa anamu),
7 Salomo po Rehabeam avaki,
Rehabeam po Abia avaki,
Abia po Asa avaki,
8 Asa po Yosafat avaki,
Yosafat po Yoram avaki,
Yoram po Uzia avaki,
9 Uzia po Yotam avaki,
Yotam po Ahas avaki,
Ahas po Hizkia avaki,
10 Hizkia po Manasye avaki,
Manasye po Amon avaki,
Amon po Yosia avaki,
11 Yosia po Yekonya* muno apa arakove mavaki
arono naito Babel wo vatano Yahudi maugavo arove uta no Babel.
12 Arono vatano Yahudi maugave uta no Babel rai to, umbawe:
Yekonya po Seatiel avaki,
Seatiel po Zerubabel avaki,
13 Zerubabel po Abihud avaki,
Abihud po Eliakim avaki,
Eliakim po Azor avaki,
14 Azor po Zadok avaki,
Zadok po Akim avaki,
Akim po Eliud avaki,
15 Eliud po Eleazar avaki,
Eleazar po Matan avaki,
Matan po Yakob avaki,
16 Yakob po Yusup avaki.
Yusup apa anamu mi Maria,
omi mo Yesus avaki opi awaino Mesias,
Opamo Amisye po apatimu indamu Po vatano mine so mapaya ayao kakaije rai.
17 Weti ratode vintabo, no Abraham aija ndeo Daud ai, awa susye abusyinara eane mambisy. Muno Daud aija ndea arono vatano Yahudi ube arove no Babel rai, awa susye abusyinara eane mambisy. Muno arono vatano Yahudi ube arove no Babel raija ndeo Mesias ai, awa susye abusyinara eane mambisy.
Yesus Kristus ano
(Lukas 2:1-7)
18 Yesus Kristus ano raije maisyare so: Maria, omamo Yesus Kristus apa akoya mije, ama vainye raveo Yusup ai. Weramu yana ibaunam dainy, Maria mbe ranakeave, weye Amisye po apa Anawayo Vambunine raugaje Maria rai indamu mbe ranakeave. 19 Yusup, ama anap, opamo tavondi Ananyao Musa rai mavabe, weti pare po rauguje aora. Weramu pare po rauguje maninimbe indamu vemo vatane wo raen ti Maria nsamane nora.
20 Yusup po anakotare umaso ratantona no anuga, arono naije nikimarive, po naito Amisye inta aeno de aiji. Umba naito Amisye umaso po raura pare, “Yusup, Daud apa ajavijo winy, vemo njanivo nyo Maria raovani nora! Weye Amisye po Anawayo Vambunine raugaje rai indamu mbe ranakeave. 21 Indati mo arikainye inta avaki, umba nyo Apa tame veano awainamo Yesus, weye indati Po apa kawasae mapaya awa ayao kakaije rai.”
22 Anakotare umaso nande indamu mamaisyo ayao Amisye po raura Apa anawae aijo wusyimbe rai no taiso:
23 “Wanya kamurame inta mbe ranakeave,
mo arikainyo anya inta avaki,
umba wo Apa tame veano awainamo Imanuel.”✡
Tamo Imanuel umaso ama ine mare “Amisye tuna wansautan.”
24 Yusup nikija seo, umba beto naito Amisy apa ayao uma po raura we rai. Weti umba po Maria rauga ti po raovan, 25 weramu nikijo rarijate ramu ava ntuna ama arikainyo anya autan. Umba Yusup po Apa tame veano awainamo Yesus.
* 1:11 Yekonya awain tavonamo Yoyakin (2 Raja-raja 24:14-15). ✡ 1:23 Yesaya 7:14