29
Vambunin AMISY raen no repe rai
1 Masmur Daud po ratoe.
Kangkamambe AMISY Ai!
Inya, kotaro wana no munijo Manunggara,
wakangkamambe Apa kovo ntiti rai muno Apa vambunine rai.
2 Wakangkamambe AMISY Apa tamo ntitije rai,
weye AMISY Opamo dandinit weti wabeaje Ai.
3 AMISY anamote ngkin no mayane von,
Amisy titi anamote ravari maisyare katitir,
AMISY anamote ranauni ntamijo nawanane vone rai.
4 AMISY anamote ngkin, Apa vambunine ntairi rai,
AMISY anamote ngkin, Apa kovo ntitije ntairi rai.
5 AMISY anamote mbambunin, mo inyo arase radaut,
muno mo inyo aras no no munijo Libanon rabibiti.
6 Wepi Po unato no no munijo Libanon raveti nsasopati
maisyare lembu tuvane sasopati wemaisy.
Muno unato Siryon nsotove maisyare bantene tuvane sotove wemaisy.
7 AMISY anamote ngkin, ivake muje rai.
8 AMISY anamote mbambunin, mo anoko ngkanembe rambayar,
muno mo anoko kanen Kades rambayar tavon.
9 AMISY anamote mbambunin, mbewar inyo ngkakiwae ngkomati,*
umba anamote mo inyo wao raveti mpopan.
Weramu nai Yavaro Amisy Yerusalem, anugano Amisye wo raura seo ware:
‘‘Tugae, AMISY ararin!’’
10 AMISY Apa vambunine obom ntiti rave
ti be akarive manayam akoe rai.
Wepirati bambunin dave
be akarive ntoa nuge nuganui.
11 Syare AMISY Po vambunine raunande taune Apa kawasae mansai,
muno Po kovo saumane raugaje mansanuga rai.
* 29:9 Aneme so ama ine mbe jirumbe wemi ratayao mamaisyo ayao Ibrani rarijati. Ayao Amisy TB mo ratoe taiso: AMISY anamote mbewar ti rusa wanya mbaki rainye mbaki.