64
Mangke Amisye Po raugaje vatano mamune maijem
1 Masmur Daud po ratoe. Nto irati akari po vatano matayao ukiny maugavo ransyerane rai ai.
2 Sya Amisy, syare Nyo inaranivo sya ana danajo no arono rino ana nsosobe raije so rai,
syare Nyo inapaya irati sya marova syo masyaniv dave so mai.
3 Syare Nyo inangkokaibe irati vatano mamun wanyinyaube rinai so mai,
no rinaora irati vatano mamun manatantonave kakai rai mai.
4 Mansaunane mamo nsansinao dave maisyare omake wemaisy,
muno ayao wo ratore mamo mamun dave maisyare ato nsiu wemaisy.
5 No varoro ukaokaibe ri we, wo vatano ayao kakai meweno mai makekebe,
awa ayao mamo wo rantotobe ramu maisyare ato wo veano mansaivuiny papabe wemaisy.
6 Awa ubekero mamune obo mirati wo raijaro matuve,
wanugan ti wayao indamu wo aviri ratugaro maninimbe,
wo raura ware: ‘‘Vatane inta po wansaen dai ramu.’’
7 Onawamo manatantonave ana mamaisye jewene rai,
wo raura ware: ‘‘Ana reamanyinyaube rai mamo reamanatatayaube raija mamai dave to.’’
Vatane awa ana wo ratantona no manuga mamo vatano kaijinta unanta rai kakai.
8 Weramu Amisye Po parijo mangke veano matapo,
muno Po maivuiny ti kavuratawe utaopon.
9 Ayao kakai taune wo ratore ama mangke rasakinav akare mai,
vatan tenambe wo mansaen makarije rangkiki mai, weye mangke raude mai mpanyoan dave.
10 Naije kobe vatan tenambe ujani dave,
ti wo Amisye Apa ana dave so ratantonave inda unanta rai,
muno wo Apa ana dave ravovo vatano kaijinta mai.
11 Vatano ubeta AMISY Ai umananibe Apa ana dave rai,
muno wakata mansamamavube Ai.
Vatano manuga nsarokiro Amisye Ai nawamo wo ararimbe.