41
Amisye anajo ra Po saumane raude nai no arono nggwanen
1 Masmur Daud po ratoe. Nto irati akari po vatano matayao ukiny maugavo ransyerane rai ai.
2 Kove ngkov irati vatano are pirati aemeno vatano awa ana jajewembe mai ai,
opamo arono ana nsosobe nande ai indati AMISY Po apaya rai.
3 Vatano napije pamo AMISY darino aora, muno Po ayaranande indamu jayaisy tutir.
Weti vatane wo aura ware opirati vatano no anayanambe rai no munijo Israel pijep,
muno Winyo aunanto apa marova manem uga rai jewen!
4 Arono niki doyabe apa wanene rautan, AMISY Winyo ayaranande,
muno Nyo saumane raude ai.
5 Yara risyamo syo raura, syare: ‘‘Sya AMISY, rigwambe ayao kakai rai no winamune rai to,
weramu syare naemeno rinai, Nyo saumane raude rinai!’’
6 Sya marova wo mamune ratantona rinai,
ubeker dave indamu rikakai muno rinakaniveto.
7 Vatano ude wo rinapane nawamo wayao angkarive,
ude indamu wo rinakani ayao mamaisye jewene rai,
umba wusya wo rinampami no nuge we raito.
8 Vatan tenambe nanawirati manuga mamuno rinai usaamugadi wo rinaura tantunawi,
ubeker ware ana ngkakai nande rinai.
9 Wo rinaura ware: ‘‘Apa wanene mangke dave kobe ai kai,
indamu opamo vemo beseove akato inya.’’
10 Muno sya arakovo ingkavave muno syanave ai rave,
ririmisyisye mamai dave, sakinav akare ti po rinangkukuv.*
11 Weramu sya AMISY, syare naemeno rinai,
Nyo vambunine raugav akare rinai indamu syo ana ngkakaijo wo rave rinaije rasakinav akananto mansai.
12 Ranivara marova wo anasineko rinai akatoe ramu,
weamo syo raen Winyamo nanayanambe rinai.
13 Risyamo Winyo sopambe rinai, weye rinanuga so nsarokir,
muno Nyo rinaugav ti rituna winatavon ntoa nuge nuganui.
14 AMISY ararimbe! Opirati Amisy vatano Israel wambeaje Ai pije,
no nugo pitawarowe ntoa nuge nuganui.
Tugae, syare tugae!
* 41:10 Mat. 26:23; Mrk. 14:18; Luk. 22:21; Yoh. 13:18,26