32
Ayao kakaije raura kakavimbe no Amisye Amun
1 Daud apa ransyerano ananyao.
*Vatano are nawirati awa ana udaveti ngkakai mamo Amisye Po rapaya mai,
muno awa ayao kakaije mamo Po raupae ti rakanive mai, onawamo manayanambe!
2 Vatano are nawirati awa ana udaveti ngkakai mamo Amisye Po ratore ramu,
muno mansaunane mansake jewene nawamo manayanambe!
3 Arono syo sya ayao kakaije raura kakavimbe rainy, weamo inanasine tename so mayondi,
weye masyote tename omainyamo syanonae tutir.
4 Weye namane rinit winaneme mo rinatawanto mangkebe,
ti sya vambunine meweno rinai maisyare uma po rinanen ti rimayondi wemaisy.
5 Weti umba risya ayao kakaije mamo syo raura kakavimbe Nai,
muno sya ana daveti ngkakai mamo syo rangkokaibe Nai ramu.
Syo rapatimu indamu sya ana daveti ngkakai mamo idaura kakavimbe no AMISY Winamun,
umba Winyo inapaya irati sya ayao kakaije so rai tenambe.
6 Maisyare omaiti, koveamo vatane nanentabo matawandi ti utavondi Amisye Winai nawamo usambayambe ore Nai,
arono unanta irati ana nsosobe rai weamo wore no Winui.
Ranivara mansansowave ana nsosobe rai, maisyare manayamo akoe inta mo mansarone wemaisy,
weamo mo maugave jewen.
7 Winyirati varoro syakaore kokaibe Nai,
ana nsosobe mamo Winyirati no rinaora irati rai.
Winyo inapaya rai to, ti rikiny inananibe,
weye Winyirati Nyo inakom.
8 Amisy Po raura pare: ‘‘Syare Syo nanyao ana ratantona ngkove rai,
muno Syo naroron irati nya unanuijo nyo raito rai,
syare Syo ananyao raugaje nai muno Syo nayaranande.
9 Mbemo maisyare kuda amai nora,
weye ana ratantona meweno ai,
weti ranivara nyo waije ransawa ai jewen,
weamo tavono nya mbekere rai ramu.’’
10 Vatano mamune nawamo unanta irati siuri manui rai,
yara vatano mansanaveano AMISY amene nawamo,
Apa muinyo no tawane mo mansakom ntoa nuge nuganui.
11 Inya, vatano wabeta AMISY Ai weap, wasananibe muno wasanayanambe Apa ana dave rai!
Inya, vatano watavondi Amisye Apa bekere rai weap, wagwain wasananibe!
* 32:1 Ayao so ratoe akato no Roma 4:7-8.