54
Amisye anajo arono sya marova umarovave rinai
1 Daud apa ransyerano ananyao. Nto irati akari po vatano matayao ukiny maugavo ransyerane rai ai. Ukinyo rai, wo itari* raeyan dai. 2 Arono vatano Sipi inta ude wo raura nanto Saul ai, ware: ‘‘Daud opamo to kokaibe no reama munijo Sipi.’’†
3 Sya Amisy, syare Nyo inapaya irati kakai raijo Nya vambunine rai,
Nyo patimu moyare raugaje rinai Nya vambunine rai.
4 Sya Amisy, syare Nyo sya ana danajo raraniv,
namarikoame rasakinavo sya ana idatore so rai.
5 Weye vatano mararine ubesea ware umarovave rinai,
vatano sivuiny dave ware wo rinaubaisy,
onawamo wo Amisye winatantona ramu.
6 Weramu tugae, Amisy Winyi Nyo inayaranande;
Sya Akoe, Winyirati Nyo sopambe rinai.
7 Koveamo sya marova awa ana udave ti mamune mamo nsakinav akare ra mo taune makep,
syare Nyo maupaeta ra makanive weye winteto Nya urairi rai.
8 Sya AMISY, inanuga rananibe syo maere rameseo Winai,
muno syo kove raura seo Winai weye Winyamo ngkov dave.
9 Weye Winyi Nyo inapaya irati anakotaro nsosobe ama uga rai,
muno inami ntami sya marova maijo Nyo mapinde.
* 54:1 itari ranigwano ‘‘kecapi’’ rai. † 54:2 1Sam. 23:19, 26:1