135
AMISY Obo pirati mamaisyo ararimbe
1 AMISY ararimbe!
AMISY Apa tame rararimbe!
Inya, vatano wapanapatambe AMISY Ai weap, wapo ararimbe!
2 Inya, syeno wapanapatambe AMISY Ai no Apa Yavare uga weap,
weapirati wade wasambayambe no wama Amisye Apa Yavare ama wanijate.
3 Wapo AMISY ararimbe weye Opamo kov dave,
wakinyo ransyerane rai, wapo Apa Tame rararimbe weye Opamo aemeno wansai rave.
4 Weye AMISY Po Yakop apa susye matayao terave amarom,
Israel wenawirati kawasae taune Apa ura terave mai.
5 Weye syo raen tugae, AMISY Opamo panakoeve rave,
Wepi rati Akoe, titi rave Po anawayo kotaro vatane wo masyanive makivan bintabo.
6 Anakotar tenambe AMISY bekedaije mamo Po rave,
nai naume warae muno mine so,
mayane muno nawanano ntento.
7 Nai mandepe ama ruduke rai, Wepi Po kamure raveti ntipu ti nde,
Wepi Po ivake raveti ntavono maruge rai,
muno Wepi Po ovare atutir indamu puje no apa tipugo raije rai.
8 Wepi Po arikainyo anui vatano Mesir mao bintabo,
muno awa maere kotaro wo makume awa tuvano manasyin dave matavon.
9 Wepi Po anainame muno anapaporainye rarorono vatano Mesir mai,
omamo mangke Po raugaje irati Piraon muno apa aneneme mai vintabo.
10 Wepi Po susye kotare wanui mataopon,
muno Po awa akari titi awa vambunine rangkakeraive mansao:
11 Wenawamo Amori awa akari titi Sihon,
munijo Basan awa akari titi Og,
muno akari titi susye kotaro ntuna no munijo Kanaan.
12 Umba Po awa kopa raunanto irati Apa kawasae Israel mansai,
indamu Apa kawasae Po matayao so awa ura rai tawan tutir.
13 Sya AMISY, Nya tame mamo indati no pitawabe ntoa nuge nuganui,
muno sya AMISY, Nya tame mamo indati susyo miridi nto wo raen.
14 Weye AMISY Po moyare rapatimu Apa kawasae mansai,
muno aemen irati Apa vatano wanapatambe irati Aije mai.
15 Susye kotare nanawamo ubeaje irati yaro taune wo ranari maneme raije rai,
omamo wo ranari irati peraki muno emasi rai.
16 Mawa no mai, weramu wayaove kakai,
mamije no mai, weramu wo nuge raene jewen,
17 mamarikoame no mai, weramu wo ana ranaune ramu,
weye manawayo meweno mai.
18 Vatano wo yare ranari muno vatano wanave rai,
wenawamo indati awa vambunine meweno mai maisyare awa yare ramaisy.
19 Inya, kawasae Israel, wapo AMISY ararimbe!
Inya, syeno susyo Harun, wapo ararimbe!
20 Inya, vatano susyo Lewi*, wapo AMISY ararimbe!
Inya, vatan tenambe wabeaje AMISY Ai weap, wapo ararimbe!
21 Wapo AMISY ararimbe no unato Sion,
nai Yerusalem Apa tuna ri.
AMISY ararimbe!
* 135:20 Susyo Lewi wanapatambe no Yavaro Amisy ama uga rai, wanapatambe irati syene awa anakere rai.