22
Sya Amisy, mbeanimaibe irati winakirive inai?
1 Masmur Daud po ratoe. Nto irati akari po vatano matayao ukiny maugavo ransyerane rai ai. Ransyerane so ama kine mo ransyerano kaijinta ramai tavon, namirati ama akari mare: ‘‘Rusa seo no awatan ngkov.’’
2 Sya Amisy, sya Amisy, mbeanimaibe irati winakirive inai?*
Syanonae syo winawain, weramu winggwaravainyo rinai rave kobe,
muno Nyo rinapaya irati ana nsosobe rai ramu.
3 Sya Amisy, arono masyot syo winawain,
weramu Winyo rinaranivi vayave.
Muno arono naman syo winanajoa marudi,
weti inanuga so ntanamanine jewen.
4 Weramu tugae mamo Winyirati Akari Titi ndandinit,
mamaisyo Israel ukangkamambe Nai.
5 Winyirati reama aneno sinane mansanaveano namen,
mansanaveano namen, muno Winyo mapaya irati siuri rai.
6 Winyirati wo nanonae, weti Nyo mapaya irati awa marova mai,
Winyirati mansanaveano namen, muno usamane jewen weye winaneme mpaya mai ramu.
7 Weramu risyamo maisyare kurume we, muno inaura vatan be ramu,
vatano wanuije wo inaura tantunawi muno wo inaura tatugadi.
8 Vatan tenambe wo inaene nawamo wo inakekebe,
mawakea vivibe muno makari rangkiki rinai.†
9 Wo inakekebe, ware: ‘‘Ranivara nanaveano AMISY obo amen,
mbe animaibe Po napaya kakai rai jewen?
Ranivara AMISY anuga no nai,
wea mbe animaibe Po napaya rai ramu?’’
10 Weramu sya Amisy, Winyirati Nyo inauguje no sya ingkoa ranobon,
muno Nyo inaveti ino mariraave no ingkoa ama ukame rai.
11 Arono rinano aje kobe we ndea naiso, rino no winanem uga rai.
Arono ta ino no ingkoa ranobone we ndea naiso, Winyirati sya Amisy Nyo rinayaranande.
12 Vemo nggwaravainyo rinai jinya,
weye sya marova wo ana nsosobe raugav ndea mangkepano rinai to,
muno arepi indati po sopambe rinai?
13 Marova wanui wo inakijaniri, maisyare sapi anya wanui wemaisy.
Wo inawariki, maisyare maero banten usivuiny dave una no munijo Basan‡ wemaisy.
14 Sya marova usivuiny dave, weti ware wo inaubaisy,
maisyare singa karirimbe, awa rayak ti pare po maere arisyi wemaisy.
15 Sya vambunine meweno inai, maisyare mana ngkanene wemaisy.
Muno risiuri rave, maisyare sya pae mare mpapaya ama kabume rai wemaisy.
Inanuga so mandamisyi rave, maisyare inunijo nsooyandi wemaisy.
16 Sya vambunine meweno rinai, maisyare kavinonamo nturi ti ngkupi wemaisy,
inaunane ngkanen ti nseo noka inatumam ate rai.
Amisy, Winyo inapaya ti ritami no kopa rai maisyare vatano kakai to wemaisy.
17 Maisyare make sivuinye wo inakijaniri wemaisy,
vatano mamune wo inawariki,
wo inajo muno inaneme ratukam ti nsukir.§
18 Inanasine so ndupan ti eranande sya pae bo raen,
muno sya marova mansami ntami tawano rinai rave kobe.
19 Wo aikarae rapatino sya ansune rai,
indamu arepi apa ura ansune umaso rai.*
20 Weramu AMISY, syare vemo nggwaravainyo rinai jinya!
Nyavave ra nde Nyo sopambe rinai, weye Winyirati sya vambunine nsawa Nai.
21 Syare Nyo inapaya irati sya marova awa anaiyu rai.
Onawamo maisyare make sivuinye amaisy,
weti syare Nyo sya kove so rapaya irati awa vambunine rai.
22 Syare Nyo inapaya marova awa vambunine rai, maisyare ripaya singa mansawa rai wemaisy,
muno maisyare ripaya bantene awa korodowai rai wemaisy.
23 Amisy, Nya ana ndave mamo indati syo rariri sya arakovo Israel mai,
rikangkamambe Nai no anugane ama yasyin.†
24 Inya, vatano wapo AMISY asyanive weap, wapo ararimbe!
Inya, Yakop apa susye weap, wapo aijaseo titive!
Muno kawasae Israel weap, watarurandi no Amisy Amun muno wabeaje Ai!
25 Weye vatano matawanto ti una siuri rai nawamo,
Amisy Po mave tatugadi ramu muno Po mansamumuibe ramu.
Muno Opamo akirive mai ramu,
yara Po mansaraniv arono wo anonae.
26 No anugan akoe awa yasyin, Winyirati rikangkamambe Nai,
no vatano wo Amisye winasyanive mansamun, syo maere rameseo Nai mamaisyo sya urairi idaokae nande Nai to rai.
27 Vatano manuga mpayaje nawamo indati wo maere umaso inta raisya uman dave,
vatano ubeker ware ude mararai AMISY Ai onawamo indati wo ararimbe.
Syare kovo ana mawese ntamijo wasaija ntoa nuge nuganui!
28 Vatan tenambe una no mine so, indati wo AMISY atantona akato,
muno usakinav wakare irati Ai.
Muno susye kotare ude wo vukane ranteter,
indamu ubeaje no Amun.
29 Weye AMISY Obo Pirati Akari Titi,
be akarive susye kotare mai vintabo.
30 Tugae, vatan tenambe taune mararin no mine so nawamo indati ude beaje Ai,
vatan tenambe nanawirati indati wakasya no kopa nawamo awa vukane ranteter ti ubeaje Ai.
31 Susyo indati wakasea akato nao, ukangkamambe Akoe Ai,
muno wo ariri akato irati susyo merere nto mai.
32 Amisye Apa moyare mamo indati wo raririjo susyo mansavaki akato mansai,
ware Amisy Opirati Po Apa kawasae mapaya irati kakai rai to.
* 22:2 Mat. 27:46; Mrk. 15:34 † 22:8 Mat. 27:39,43; Mrk. 15:29; Luk. 23:35 ‡ 22:13 munijo Basan ntami no mana Yordan ama ranijo wanamuram. Basan ama maero banten onawamo usivuiny dave. § 22:17 inajo muno inaneme ratukam: Yoh. 19:37, 20:20,25,27 * 22:19 Mat. 27:35; Mrk. 15:24; Luk. 23:34; Yoh. 19:23-24 † 22:23 Ibr. 2:12