125
Wana kovo saumane rai no Amisye anem uga
1 Ransyerano Israel ukiny dai arono wanya usea no Yavar Amisy no Yerusalem.
Vatano wanave AMISY Ai onawamo maisyare unato Sion mangkiki kakai,
nteto tindimuve tawan tutira nuge nuganui.
2 Maisyare papukame mo Yerusalem rayan kijani,
omai tavon AMISY Po Apa kawasae mayan kijani Apa vambunine rai,
arono naiso ntoa nuge nuganui.
3 Vatano mamun* indati ube akarivea nugoenta rave jewen,
no kopa AMISY Po raosoro vatano kove mai rai,
wirati vemo vatano kove† utavondi wo anakotaro ngkakai rave tavon nora.
4 Sya AMISY, syare Winyo kove raugaje irati vatano kove mai,
onawamo vatano utavondi Nya bekere rai nanawije.
5 Yara vatano wo Nya unanuije rapaya ti ntami, wakata no unanuijo kakai nsosobe rai,
koveamo AMISY Winyo mangke raugaje mansaijo vatano mamune mautan tenambe.
Kovo saumane ntami Israel wansai!
* 125:3 vatano mamun wenawamo vatano wonae Amisye Apa ananyao rai muno ananyao rui vayave rai. † 125:3 vatano kove onawamo vatano ubeta Amisye Apa ananyao rai.