ETET 2
MASMUR 42-72
42
Wambekero wamakata Amisye Ai no Apa Yavar
1 Susyo Kora awa ransyerano ananyao. Nto irati akari po vatano matayao ukiny maugavo ransyerane rai ai.
2 Maisyare rusa awa ngkamandi, weti bekero mana njayaisye rai,
maisyare omai tavon, sya jugara so bekero sya Amisye Winai.
3 Amisy Winyi njayaisy, sya jugara so bekero de mararai Winaiji,
nanduija umba syakaore beaje Nai no Nya yavar?
4 Siman, naman inami ngkaru nsoyan,
syonae syo anaisye raisyi.*
Masyote anteter sya marova wo inakekebe ware:
‘‘Nya Amisye Pi ro, yara aemeno nai ramu ge?’’
5 Inanuga so ranimaumbe, arono rui inaemen akato wusyine rai,
arono ono masyoto akokoe† rai, rito no Yavaro AMISY,
itavono vatano wanui mai, iteto usye rai,
reambovambe, reansananibe nggwagwaimbe, kinyo ransyeran kangkamane rai.
6 Mbe animaibe inanuga so mamaun?
Mbe animaibe rinanimaumbe no inanuga so rai?
Koveamo inanaveano Amisye obo amen,
weye Opirati sya Amisy, Po inapaya irati kakai rai,
weti indati syo kove raura seo Ai jakato.
7 Inanuga so mamaun, weti inaemen akaore Amisye Winai,
nai varoro mana Yordan, muno unato Hermon, nai unato Misar.
8 Amisy, Nyo anakotaro nsosobe raude rinai tutir ti mo inatawanto,
ama vambunine maisyare mana vuko mpanyoan nsopato pene rai wemaisy.
Inanimaumbe mo inapinto,
maisyare manayam akoe Nyo raugaje ti mo inapinto wemaisy.
9 AMISY Po Apa muinyo no tawane rarorono rinai, no sansimane rai,
weti arono naman rikinyo ransyerane raijo Ai,
omamo sya sambaya idaura to Amisye Ai, Wepirati rijayaisyo Ai.
10 Amisy Wepirati sya unato oram inamamavube Ai, syo raura to Ai, syare:
‘‘Mbe animaibe winakirive inai?
Mbe animaibe sya marova wo rinatawanto,
weti rinanimaumbe tutir?’’
11 Inanuga‡ so ngkupi rawaumbe rave,
weye sya marova wo inaura tantunawi.
Masyote anteter wo inakekebe ware:
‘‘Nya Amisye Pi ro, yara aemeno nai ramu ge?’’
12 Mbe animaibe inanuga so mamaun?
Mbe animaibe rinanimaumbe no inanuga so rai?
Koveamo inanaveano Amisye obo amen,
weye Opirati sya Amisy, Po inapaya irati kakai rai,
weti indati syo kove raura seo Ai jakato.
* 42:4 syonae syo anaisye raisyi: ayao Ibrani mo ratoe maisyare so: ‘‘inami ngkaru mbe anaibe syo raisy.’’ † 42:5 ono masyoto akokoe: Kel. 23:14-19; Maz. 118:27 ‡ 42:11 inanuga: no ayao Ibrani raijamo mo ‘‘pae’’ ratoe.