140
Amisye anajo indamu darino wansaora irati vatano mamune mai
1 Masmur Daud po ratoe. Nto irati akari po vatano matayao ukiny maugavo ransyerane rai ai.
2 Sya AMISY, syare Nyo inapaya irati vatano mamune mai,
no rinaora irati vatano wo ivuinye rave mai.
3 Onawamo mansanuga mamo ana ngkakai obo mirati manantonave rai,
muno masyote anteter wo arare raveti ntipu.
4 Mansaunane mamo maisyare tawae mamune we,
awa ana udatore mamo mamun dave maisyare tawae wakane ama mamune wemaisy.
5 Sya AMISY, syare ndarino rinaora irati vatano mamune awa vambunine rai,
no rinaora irati vatano wo ivuinye rave mai,
nanawirati ubeker ware wo inapinto nao.
6 Vatano umararine wo isyeane ratugaro maninimbe ti mo inaman,
muno wo pame rantet ti mo inaman indamu risawa rai,
wo aviri ratugar ti mo inaman tavon no sya unanui idaito rai.
7 Syo raura AMISY Winai syare: ‘‘Winyirati sya Amisy,
syare AMISY winamarikoame rasakinavo sya ana danajo so rai!’’
8 Sya Akoe AMISY, Winyirati mbambunin ti Nyo inapaya kakai rai,
Winyirati ndarino rinaora no arono risiso marova rai.
9 Sya AMISY, syare Nyo vatano mamune awa ubekere ransopi,
anakotaro kakai manatantonave rai mamo Nyo raorai.
10 Syare vemo sya marova wo rinawariki so awa popane ranepataje rinai jinya,
koveamo awa ana udator ti ngkakai makare ra mo taune manepat!
11 Koveamo Nyo mangke tanamo nene nsundive rasui mai,
muno Nyo mapinto atem mamai raito, indamu wakasen akatoe kakai.
12 Vemo Nyo vatano wayarurijabe maen bayave mo una tawan no mine so inya,
vatano wo ivuinye rave nawamo syare anakotaro ngkakai mo mansamayo rijat da mo makep.
13 Syo raen tugae, indati AMISY Nyo patimu moyare raugaje vatano matawanto mai,
muno Nyo marimbe vatano awa ananuge jajewembe mai.
14 Vatano ubeta Amisye Winai nawamo indati wo Nya tame rararimbe,
muno vatano manuga nsarokire nawamo indati utantuna winatavon.